Diari Oficial de la Generalitat Valenciana


Sumari del DOGV 262, del 20-06-1985 (1985/804523)

DECRET 79/1985, de 27 de maig, del Consell de la Generalitat Valenciana, pel qual s'aprova el Pla Integral d'actuació de Beneixida i Gavarda.
---------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1985/05/27/79/dof/vci/html**

### Dades del document

Número de DOGV
:   262

Data del DOGV
:   20-06-1985

Secció del DOGV
:   DISPOSICIONS GENERALS

Número del document
:   1985/804523


Data del document
:   27-05-1985

Organisme emissor
:   Conselleria de Governació

Tipus de document
:   Decret

Anàlisi jurídica

Decret 79/1985, de 27 de maig, del Consell de la Generalitat Valenciana, pel qual s'aprova el Pla Integral d'Actuació de Beneixida i Gavarda.  
Sol·licitat per la majoria dels habitants de les poblacions de Beneixida i Gavarda el trasllat d'aquestes poblacions a nous emplaçaments, que oferesquen millors condicions de seguretat que els actuals, greument danyats per les catastròfiques inundacions ocorregudes durant els dies 20 i 21 d'octubre de 1982, i recollida aquesta sol·licitud pels Plens dels Ajuntaments respectius, el 22 de febrer de 1984 s'adoptà pel Consell de Ministres un Acord sobre actuacions coordinades, que establia les aportacions financeres de l'Administració de l'Estat, la Generalitat Valenciana i la Diputació de València, per tal d'efectuar el trasllat sol·licitat i realitzar les obres i expropiacions que s'hi necessiten. L'Acord esmentat fou posteriorment desplegat per l'Acord Marc de 4 d'abril del mateix any.   
En aquests moments, tanmateix, aprovat el nou planejament, i, per tant, definits els perímetres d'actuació, cal proveir una coordinació estreta de les diverses actuacions previstes, cosa que n'aconsella la reunió de totes sota un instrument unitari que, qualificat de Pla Integral és en realitat producte de la suma de tots els plans, projectes, programes i normes particulars que l'expressen. Es per això que hom crear convenient i oportú de dictar una norma que incloga el contingut dels acords esmentats en un únic Pla Integral, norma que correspon dictar al Consell de la Generalitat Valenciana, atés que, pel que fa a l'esfera pròpia de cada una d'aquestes Administracions, li correspon a aquesta la coordinació general d'actuacions i la majoria de les competències que s'hi han d'exercir.   
En atenció d'aquests motius, a proposta del Conseller de Governació i amb la deliberació prèvia del Consell de la Generalitat Valenciana, en sessió celebrada el dia 27 de maig de 1985,   
DECRETE:   
Article primer  
El Pla Integral per al trasllat de les poblacions de Beneixida i Gavarda inclou els plans, projectes i les actuacions de caire urbanístic, forestal, agrari i d'edificació que siguen necessaris per a la plena realització dels trasllats esmentats, segons que disposa l'Acord del Consell de Ministres de 22 de febrer de 1984, i l'Acord Marc sobre Coordinació d'Actuacions subscrit per l'Administració de l'Estat, la Generalitat Valenciana, la Diputació Provincial de València i els Ajuntaments de Beneixida i Gavarda, el 4 d'abril de 1984.   
Article segon  
Les actuacions urbanístiques d'ordenació, planejament i execució que necessite la construcció dels nous nuclis de població, així com la determinació dels usos que hom haja de donar als antics assentaments i l'adaptació dels terrenys d'aquests a aquells usos, es realitzaran d'acord amb les previsions incloses en les Normes Subsidiàries de Planejament, aprovades pels municipis de Gavarda i Beneixida, i els plans i projectes d'obres que, d'acord amb la legislació del sòl, siguen aprovats en desenvolupament d?aquelles.   
Article tercer  
Les actuacions exigides per al reaprofitament i la transformació per a usos agraris i forestals dels terrenys que queden alliberats d'edificació en els assentaments actuals, s'efectuaran mitjançant el corresponent pla o projecte aprovat per l'òrgan competent a l'efecte, segons la legislació específica de la matèria.   
Article quart  
Les actuacions necessàries per a l'edificació d'habitatges i locals de negoci annexos als nous nuclis, així com per a la realització de les obres d'infrastructura necessària, es realitzaran mitjançant els corresponents plans projectes i programes, per la Conselleria d'Obres Públiques, Urbanisme i Transports, mitjançant promoció directa o per Conveni, en els termes establerts pels Acords esmentats en l'article primer, d'acord amb la legislació específica de la matèria.   
Article cinqué  
L'expropiació dels assentaments actuals, l'enderrocament de les construccions existents en aquests i les infrastructures primàries dels nous nuclis seran realitzades pels Ajuntaments respectius, dins del marc dels plans, programes i projectes esmentats en els articles precedents o, si s'escau, mitjançant els corresponents plans o projectes d'obres municipals.   
Als efectes de l'expropiació forçosa, tant dels antics assentaments com dels nous nuclis, i amb independència dels plens efectes jurídics derivats dels plans i projectes esmentats, es declaren d'utilitat pública les actuacions incloses en aquest Pla Integral, segons que disposa l'article 10 de la Llei d'Expropiació Forçosa.   
Hom no iniciarà obres d'infrastructura ni d'edificació als nous assentaments mentre no hagen estat aprovats, almenys en un 75 % del valor estimat, els expedients de les expropiacions dels closos urbans actuals.   
Article sisé  
La Conselleria de Governació efectuarà la coordinació de les actuacions necessàries per tal de realitzar el trasllat de les poblacions a què fa referència aquest Decret, i en retrà compte a l'Administració de l'Estat, als efectes que puga realitzar-s'hi el seguiment i l'avaluació del que estableixen els Acords esmentats en l'article primer i, si s'escau, formule propostes per completar-ne els continguts, en aspectes d'interés especial, pel que fa a les actuacions que no hi han estat previstes.   
València, 27 de maig de 1985.   
El President de la Generalitat,  
JOAN LERMA I BLASCO  
El Conseller de Governació,  
FELIP GUARDIOLA I SELLES


Còpia Permalink ELI